ไฟแนนซ์ทูเดย์
โครงการแก้หนี้นอกระบบรอบ 2 ที่กระทรวงการคลัง
20 ส.ค. 2554

โครงการแก้หนี้นอกระบบรอบ 2 ที่กระทรวงการคลัง 
โดย..ภูคา
ประโคมข่าวว่าจะเปิดให้ลงทะเบียนในเดือน ส.ค. นี้ ดูท่าจะถูกสั่งเบรกไว้ก่อน เพราะได้ข่าวว่า กรณ์ จาติกวณิช รมว.คลัง เปรยว่าอยากให้รอดูรัฐบาลหน้าก่อนว่าจะมีนโยบายกับเรื่องนี้อย่างไร... แต่เชื่อแน่ว่า ไม่ว่าใครจะเข้ามาเป็นรัฐบาลก็น่าจะลงมือทำโครงการนี้ต่อแน่ๆ เพราะได้ใจชาวรากหญ้าไปเต็มๆ




แต่ขอบอกก่อนว่าหากรัฐบาลไหนจะทำโครงการนี้ต่อ ขอให้กลับไปเช็กข้อมูลการแก้หนี้นอกระบบรอบแรกก่อนว่า เพราะแบงก์รัฐถูกสั่งให้เร่งทำยอดหรือไม่ ถึงได้มีการเอาชื่อคนที่ไม่รู้อีโหน่อีเหน่มาลงชื่อขึ้นทะเบียนกันหน้าตาเฉย เพราะจากการตรวจสอบข้อมูลไปยังลูกหนี้บางราย ลูกหนี้กลับปฏิเสธว่าไม่เคยกู้เงินในโครงการนี้สักบาทเดียว อ้าว...เป็นแบบนี้ใครจะรับผิดชอบช่วยตอบหน่อยเพ่
ได้ข่าวว่ารายชื่อผู้ลงสมัครชิงตำแหน่ง กรรมการผู้จัดการใหญ่ ธนาคารไปรษณีย์ ยังไม่ถูกใจกรรมการซักเท่าไร เพราะเปิดรอบแรกมีคนสมัคร 4 ราย จึงขยายการรับสมัครออกไปถึง 30 พ.ค.ที่ผ่านมา เหตุที่คนสนใจน้อย เพราะใครๆ ก็รอดูท่าทีการเมืองก่อนทั้งน้านน แม้หลักการจะดี แต่ถ้าคนทำฝีมือไม่ดีจริงๆ มีแต่เสี่ยงกับเสี่ยง ที่สำคัญมีเงินประเดิมให้แค่ 50 ล้านบาท หากทำแล้วไม่เวิร์ก ก็ดูเหมือนว่า จะล้มโครงการไปได้ง่ายๆ อีกซะล่วย
วรวิทย์ ชัยลิมปมนตรี กรรมการผู้จัดการ ธอส. แม้จะลุยงานหนักจนยอดสินเชื่อบ้านหลังแรกทะลุหลัก 2.3 หมื่นล้านบาทไปแล้ว แต่ก็ไม่ลืมเรื่องการดูแลตัวเองด้วยการออกกำลังกายจนกล้ามแขนฟิตเปรี๊ยะ หน้าท้องซิกแพ็ก กล้ามแขนเป็นมัดๆ แถมยังขยันส่งเฟซบุ๊กเพื่อประชาสัมพันธ์และรายงานยอดปล่อยกู้บ้านหลังแรกให้กับสื่อมวลชนได้รับทราบ เอ็มดีหนุ่มคนรุ่นใหม่สดใสจริงๆ